ARKEN Museum for Moderne Kunst åbnede i 1996 takket være et politisk ønske om at etablere en markant kulturinstitution sydvest for København. Museumsbygningen er tegnet af Søren Robert Lund, der overraskende vandt arkitektkonkurrencen som ukendt arkitektstuderende i en alder af kun 25 år.  Den udfordrende, maritime bygning passer i lighed med museets navn, ARKEN, til den kunstigt anlagte strandpark. Kunstmuseet fik i dets første år betydelig omtale i forbindelse med museumsdirektøren Anna Castberg. Det viste sig, at hun havde løjet om sine eksamener, hvorefter hun blev fyret i august 1996.  Museet blev udvidet i 2008 og i 2009 af arkitektfirmaet C.F. Møller og rummer i dag 13.500 m2.